《卜居》
宋代·王令

吾求一屋逮两月，贫不谋贵何以图。
朅栈自放就穷巷，幸得之喜何敢吁。
颓檐断柱不相缔，瓦堕散地梁架虚。
门无藩闑户不闭，时时犬彘入自居。
主人怜我莫自致，为我补葺加垍涂。
翻翻匠氏乃谁子，颉颃作气厉叫呼。
群庸汹汹助声势，睥睨凌我要我酤。
归来叹息无自得，两日财致酒一壼。
徵多偿少意不惬，弃我忽去如逃逋。
重来閴寂不可问，依旧四壁编空芦。
嗟余虽贫日犹爨，可不善为盎釜谟。
外户不闭古则尔，今也盗贼过街衢。
乞钱买篱作藩固，更学关楗防朝晡。
邻翁问我乃何者，得毋亦以名自儒。
王朝潭潭聚冠盖，几人不载卿相车。
子何布被不盖肉，浪自名士实则奴。
假为无能守编户，犹可自择安阎闾。
胡为惨戚卒困此，去矣何屋不可徂。
此居卑洼不待说，四高中下流无渠。
夏霖连延久积注，往往灶下秋生鱼。
始来图此不自择，终见坐与蚯蚓俱。
何况梁榱日蛀腐，一仆非尔力可扶。
苟求暂安急旦夕，反以身就殒压虞。
乃知穷则失自爱，死得正命有几且。
翁乎尔言诚得矣，我方困甚非真愚。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。